ΨΗΦΙΣΜΑ ΤΟΥ ΣΥΜΒΟΥΛΙΟΥ της 10ης Οκτωβρίου 1994 για την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων σε μια ανταγωνιστική οικονομία (94/C 294/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 93/379/ΕΟΚ του Συμβουλίου της 14ης Ιουνίου 1993 σχετικά με πολυετές πρόγραμμα κοινοτικών δράσεων για την περαιτέρω ενίσχυση των τομέων προτεραιότητας και την εξασφάλιση της συνέχειας και παγίωσης της πολιτικής υπέρ των επιχειρήσεων, ιδίως των μικρομεσαίων, στην Κοινότητα (1),

το ψήφισμα του Συμβουλίου της 22ας Νοεμβρίου 1993 για την ενίσχυση της ανταγωνιστικότητας των επιχειρήσεων, ιδίως των μικρομεσαίων και της βιοτεχνίας, και την ανάπτυξη της απασχόλησης (2),

το σχέδιο δράσης που ενέκρινε το Ευρωπαϊκό Συμβούλιο των Βρυξελλών στις 11 και 12 Δεκεμβρίου 1993 βάσει του Λευκού Βιβλίου της Επιτροπής για την ανάπτυξη, την ανταγωνιστικότητα και την απασχόληση,

την ανακοίνωση της Επιτροπής σχετικά με ένα ολοκληρωμένο πρόγραμμα υπέρ των μικρομεσαίων επιχειρήσεων και της βιοτεχνίας,

Φρονώντας ότι, μετά από τα συμπεράσματά του της 22ας Ιουνίου 1994 σχετικά με το κοινοτικό ολοκληρωμένο πρόγραμμα υπέρ των μικρομεσαίων επιχειρήσεων και της βιοτεχνίας, πρέπει να συνεχισθεί και να οριστικοποιηθεί η εξέταση του προγράμματος αυτού, ούτως ώστε να συναχθούν τα ενδεδειγμένα λειτουργικά συμπεράσματα πριν από το τέλος του 1994,

Υπενθυμίζοντας τα συμπεράσματα του Ευρωπαϊκού Συμβουλίου της Κέρκυρας της 24ης και 25ης Ιουνίου 1994,

Τονίζοντας ότι είναι αναγκαίο, προς το συμφέρον των ΜΜΕ, να διασφαλίζεται η ορθή τήρηση των κανόνων του ανταγωνισμού και ο έλεγχος των κρατικών ενισχύσεων,

Λαμβάνοντας υπόψη τα αποτελέσματα της ευρωπαϊκής συνδιάσκεψης της βιοτεχνίας που συνήλθε στο Βερολίνο στις 26 και 27 Σεπτεμβρίου 1994,

Αναγνωρίζοντας:

- ότι η ανάπτυξη των ΜΜΕ έχει μεγάλη σημασία για την ανταγωνιστικότητα της ευρωπαϊκής οικονομίας, για την περιφερειακή ανάπτυξη και για την οικονομική συνοχή της Ευρωπαϊκής Ένωσης,

- ότι οι ΜΜΕ, συμπεριλαμβανομένων των διαφόρων δραστηριοτήτων στον τομέα των υπηρεσιών, συμβάλλουν σημαντικά στην οικονομική πρόοδο και στη δημιουργία θέσεων απασχόλησης,

- ότι τα πλεονεκτήματα των ΜΜΕ συνίστανται ιδίως στην ευελιξία και την ικανότητα προσαρμογής,

- ότι η ικανότητα προσαρμογής και η ευελιξία προσκρούουν σε εμπόδια τόσο εσωτερικά (ιδίως χρηματοδοτικής φύσεως και σε θέματα διαχείρισης) όσο και εξωτερικά (ιδίως νομικής και διοικητικής φύσεως),

- ότι ένα απλό, λογικό και συνεκτικό νομικό πλαίσιο αποτελεί συνεπώς βασικό πλεονέκτημα για τις ΜΜΕ,

Εκτιμώντας ότι οι πρωτοβουλίες τοπικής ανάπτυξης προσφέρουν σημαντικές δυνατότητες για την ενίσχυση του οικονομικού και κοινωνικού ιστού της Ευρωπαϊκής Ένωσης και για τη δημιουργία θέσεων απασχόλησης,

Έχοντας επίγνωση ότι οι δράσεις που αποβλέπουν συγχρόνως στη δημιουργία ενός νομοθετικού και διοικητικού περιβάλλοντος ευνοϊκού για την ανάπτυξη των επιχειρήσεων και στη λήψη αποτελεσματικών και διαφανών μέτρων ενίσχυσης εμπίπτουν κατά κύριο λόγο στην αρμοδιότητα των κρατών μελών, δυνάμει της αρχής της επικουρικότητας που αναφέρεται στο άρθρο 3 Β της συνθήκης για την ίδρυση της Ευρωπαϊκής Κοινότητας,

Ι

ΥΠΟΓΡΑΜΜΙΖΕΙ ότι πρωτεύων στόχος της κοινοτικής επιχειρηματικής πολιτικής όπως αναφέρεται στο πολυετές πρόγραμμα είναι η βελτίωση του νομοθετικού και διοικητικού περιβάλλοντος για τις επιχειρήσεις, η εμβάθυνση και βελτίωση της κοινοτικής δραστηριότητας ενημέρωσης των επιχειρήσεων, η προαγωγή της συνεργασίας και της εταιρικής σχέσης μεταξύ των ΜΜΕ και η προώθηση και ο συντονισμός των κοινοτικών μέσων,

ΕΙΝΑΙ ΠΕΠΕΙΣΜΕΝΟ, ως εκ τούτου, ότι πρέπει να υλοποιηθεί η πολιτική της Κοινότητας υπέρ των ΜΜΕ και να αυξηθεί η αποτελεσματικότητά της μέσω μιας νέας και διευρυμένης εταιρικής σχέσης μεταξύ των κρατών μελών και της Κοινότητας και μέσω αποτελεσματικής και συστηματικής διαβούλευσης των οργανισμών που ασχολούνται με την ανάπτυξη των ΜΜΕ και της βιοτεχνίας, καθώς και των επαγγελματικών ενώσεων και οργανώσεων που εκπροσωπούν τις επιχειρήσεις αυτές σε ευρωπαϊκό επίπεδο,

ΥΠΟΓΡΑΜΜΙΖΕΙ ότι είναι αναγκαίο να εξασφαλισθεί η αρμονία μεταξύ των εθνικών και κοινοτικών διατάξεων.

ΙΙ

ΥΠΕΝΘΥΜΙΖΕΙ ότι, λόγω των θεσμικών, νομοθετικών ή συμβατικών ιδιομορφιών κάθε κράτους μέλους, επίκεντρο της κοινοτικής δράσης πρέπει να είναι ο καθορισμός στόχων, αφήνοντας στα κράτη μέλη την επιλογή των μέσων που προσιδιάζουν στην πραγματικότητά τους εντός ενός γενικότερου πλαισίου που προσδιορίζεται από κοινού,

ΘΕΩΡΕΙ απαραίτητη την ενίσχυση των δράσεων υπέρ των ΜΜΕ για τη βελτίωση και απλούστευση του νομοθετικού και διοικητικού περιβάλλοντος και υποστηρίζει, ως εκ τούτου, τη διεξαγωγή διαβουλεύσεων μεταξύ κρατών μελών, που θα βασίζονται σε συνεχή ανταλλαγή εμπειριών με τη συμπαράσταση της Επιτροπής και θα οργανώνονται στο πλαίσιο μιας επιτροπής εκπροσώπων των κρατών μελών,

ΕΚΦΡΑΖΕΙ ιδιαίτερα την ικανοποίησή του διότι, παράλληλα, η Επιτροπή συνεχίζει τις προσπάθειές της για την απλούστευση της ισχύουσας κοινοτικής νομοθεσίας και προτίθεται να συγκροτήσει ομάδα ανεξάρτητων εμπειρογνωμόνων, στους οποίους θα ανατεθεί η επανεξέταση των επιπτώσεων της σημερινής κοινοτικής και εθνικής νομοθεσίας στην απασχόληση και την ανταγωνιστικότητα, προκειμένου να ελαφρυνθούν οι νομικές και διοικητικές επιβαρύνσεις των επιχειρήσεων,

ΘΕΩΡΕΙ επίσης απαραίτητο να επεκταθεί η συνεργασία μεταξύ κρατών μελών και Κοινότητας με την ανταλλαγή εμπειριών και τη βελτίωση των μέτρων στήριξης των ΜΜΕ, συμπεριλαμβανομένων των μικρομονάδων και της βιοτεχνίας, στα πλαίσια μιας ανταγωνιστικής οικονομίας και με μια δράση συντονισμού για να ενθαρρυνθεί η ζήτηση υπηρεσιών που παρέχονται στις επιχειρήσεις,

ΦΡΟΝΕΙ ότι επίκεντρο πρέπει να είναι οι τρεις βασικές στιγμές στη ζωή μιας επιχείρησης, δηλαδή η δημιουργία, η ανάπτυξη και η μεταβίβαση,

ΦΡΟΝΕΙ ότι οι δράσεις θα πρέπει να λαμβάνουν ιδιαίτερα υπόψη τις δυσκολίες της βιοτεχνίας και των μικρομονάδων, ενόψει της σημαντικής συμβολής τους στη δημιουργία θέσεων απασχόλησης.

ΙΙΙ

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ να εξετάσουν, με αμοιβαία διαβούλευση, σε ποιο βαθμό οι νομοθετικές διατάξεις των κρατών μελών και της Κοινότητας θα μπορούσαν να έχουν ως συνέπεια μια επιβάρυνση των ΜΜΕ:

- δίνοντας έμφαση στις νομοθεσίες που εμποδίζουν τη δημιουργία, την ανάπτυξη και τη μεταβίβαση των επιχειρήσεων,

- αναλύοντας τα προβλήματα που συνδέονται με τις υπερβολικές πρόσθετες επιβαρύνσεις, οι οποίες προκύπτουν από τη διαφορετική προσέγγιση των νομικών συστημάτων των κρατών μελών αφενός και της Κοινότητας αφετέρου,

- καταγράφοντας τις διάφορες επιβαρύνσεις που βαρύνουν ιδιαίτερα όσες ΜΜΕ αναπτύσσουν διασυνοριακές δραστηριότητες,

- εξετάζοντας τις δυνατότητες συνεργασίας των ΜΜΕ (π.χ. τη συνεργασία σε δίκτυα για την από κοινού αγορά και πώληση) στα πλαίσια του κοινοτικού δικαίου περί ανταγωνισμού,

- εξετάζοντας τη δυνατότητα να προβλεφθούν εθνικά σημεία επαφής ώστε οι επιχειρήσεις, ιδίως οι ΜΜΕ να μπορέσουν να αντιμετωπίσουν τυχόν εμπόδια στις ενδοκοινοτικές συναλλαγές,

ΚΑΛΕΙ, προς το σκοπό αυτό, την Επιτροπή να λάβει τα αναγκαία μέτρα για να συστήσει μία επιτροπή για τη βελτίωση και απλοποίηση του περιβάλλοντος των επιχειρήσεων και ιδιαίτερα των ΜΜΕ, η οποία θα απαρτίζεται από αρμόδιους εκπροσώπους κάθε κράτους μέλους και θα αναλάβει τη διεξαγωγή διαβουλεύσεων σχετικά με τις νομοθετικές και διοικητικές διατάξεις που ανακόπτουν τη δημιουργία, την ανάπτυξη και τη μεταβίβαση επιχειρήσεων (π.χ. στους ακόλουθους τομείς και όσον αφορά τις ΜΜΕ: χρηματοδοτικά μέσα, κεφαλαιαγορές, αυξημένη ευθύνη των επιχειρήσεων, διεθνοποίηση των δραστηριοτήτων, υποχρέωση δήλωσης για στατιστικούς λόγους). Πέρα από τους εκπροσώπους των αρμόδιων δημόσιων αρχών μπορούν να γίνουν δεκτές οι επαγγελματικές ενώσεις και οργανώσεις που εκπροσωπούν τις ΜΜΕ σε ευρωπαϊκό επίπεδο,

ΚΑΛΕΙ την Επιτροπή να προβεί σε εντατική ανταλλαγή εμπειριών μεταξύ των κρατών μελών, μέσω μιας σειράς οργάνων, για τους στόχους, τη διάρθρωση και την αποτελεσματικότητα των εθνικών μέτρων σε όλα τα επίπεδα, ιδίως στον τομέα της δημιουργίας, της ανάπτυξης και της μεταβίβασης των επιχειρήσεων, συμπεριλαμβανομένων των μέσων που ευνοούν το συντονισμό σχετικά με τα μέτρα ενθάρρυνσης της ζήτησης υπηρεσιών που παρέχονται στις επιχειρήσεις,

ΕΚΦΡΑΖΕΙ το έντονο ενδιαφέρον του για τις συνεισφορές της Κοινότητας που ανακοινώθηκαν στο ολοκληρωμένο πρόγραμμα υπέρ των ΜΜΕ και της βιοτεχνίας και καλεί την Επιτροπή να προτείνει δράσεις για την υλοποίησή τους, τις οποίες θα εξετάσει το Συμβούλιο με τη δέουσα διαδικασία,

ΚΑΛΕΙ την Επιτροπή να αναλύσει τα συμπεράσματα της δεύτερης συνδιάσκεψης για τη βιοτεχνία και τη μικρή επιχείρηση και να υποβάλει έκθεση στο Συμβούλιο πριν από το τέλος του 1995 για τη συνέχεια που προτίθεται να δώσει στα συμπεράσματα αυτά και για τις πρωτοβουλίες που θα συστήσει σε επίπεδο κρατών μελών,

Η Επιτροπή, βασιζόμενη στο παρόν ψήφισμα, θα πρέπει να υποβάλει σε εύθετο χρόνο, και το αργότερο στο τέλος του 1996, έκθεση στο Συμβούλιο για τα αποτελέσματα των διαβουλεύσεων και της ανταλλαγής πληροφοριών, καθώς και για το συντονισμό όσον αφορά την ενθάρρυνση της ζήτησης υπηρεσιών που παρέχονται στις επιχειρήσεις.

IV

ΚΑΛΕΙ επίσης την Επιτροπή, σύμφωνα με την πρόθεσή της που ανακοινώθηκε στο ολοκληρωμένο πρόγραμμα:

- να μεριμνήσει ώστε οι ΜΜΕ να έχουν καλύτερη πρόσβαση στα ειδικά ερευνητικά προγράμματα του τέταρτου προγράμματος-πλαισίου,

- να εξασφαλίσει την προσαρμογή στις ανάγκες των ΜΜΕ, ιδίως όσον αφορά τα ειδικά προγράμματα σχετικά με τη διάδοση και την εκμετάλλευση των αποτελεσμάτων της έρευνας, καθώς και την προώθηση της μεταφοράς τεχνολογίας και των καινοτομιών,

- να διευκολύνει την πρόσβαση των ΜΜΕ στα προγράμματα της Κοινότητας στον τομέα της επαγγελματικής εκπαίδευσης και κατάρτισης με απλουστευμένες διαδικασίες,

- να μεριμνήσει ώστε να εξαλειφθούν τα εμπόδια των διασυνοριακών πληρωμών και

- να διασφαλίσει καλύτερη πρόσβαση των ΜΜΕ στις διαδικασίες των ευρωπαϊκών δημοσίων συμβάσεων,

ΣΗΜΕΙΩΝΕΙ την πρόθεση της Επιτροπής να προβεί σε λεπτομερή καταγραφή των διαφόρων κοινοτικών δράσεων για την ενθάρρυνση των πρωτοβουλιών τοπικής ανάπτυξης και των τοπικών πρωτοβουλιών υπέρ της απασχόλησης, ιδίως εκείνων που αφορούν τις μικρομονάδες και τη βιοτεχνία. Η καταγραφή αυτή θα συνοδεύεται από τις προτάσεις που κρίνονται αναγκαίες για να αυξηθεί η συνοχή και η αποτελεσματικότητα των δράσεων αυτών,

ΕΝΘΑΡΡΥΝΕΙ την Επιτροπή να προβεί, με την ευκαιρία νέων νομοθετικών προτάσεων και σε ενδεδειγμένες περιπτώσεις, σε διεξοδικές διαβουλεύσεις και σε ανάλυση κόστους/ωφελείας.

(1) ΕΕ αριθ. L 161 της 2. 7. 1993, σ. 68.

(2) ΕΕ αριθ. C 326 της 3. 12. 1993, σ. 1.